Document ID: 32015R0538

KOMMISSIONENS FORORDNING (EU) 2015/538
af 31. marts 2015
om ændring af bilag II til Europa-Parlamentets og Rådets forordning (EF) nr. 1333/2008 for så vidt angår anvendelse af benzoesyre - benzoater (E 210 - 213) i kogte rejer i saltlage
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1333/2008 af 16. december 2008 om fødevaretilsætningsstoffer (1), særlig artikel 10, stk. 3, og
ud fra følgende betragtninger:
(1)
I bilag II til forordning (EF) nr. 1333/2008 er der fastlagt en EU-liste over fødevaretilsætningsstoffer, der er godkendt til anvendelse i fødevarer, og deres anvendelsesbetingelser.
(2)
Denne liste kan opdateres i overensstemmelse med den fælles procedure, jf. artikel 3, stk. 1, i Europa-Parlamentets og Rådets forordning (EF) nr. 1331/2008 (2), enten på Kommissionens initiativ eller som følge af en ansøgning.
(3)
Danish Seafood Association har indsendt en anmodning om ændring af EU's liste over fødevaretilsætningsstoffer for at øge maksimalgrænseværdien for benzoesyre - benzoater (E 210 - 213) i kogte rejer i saltlage.
(4)
Ved bilag II til forordning (EF) nr. 1333/2008 fastsættes maksimumsgrænser for anvendelsen af sorbinsyre - sorbater; benzoesyre - benzoater (E 200 - 213) på 2 000 mg/kg i halvkonserverede fisk og fiskevarer, herunder krebsdyr, bløddyr, surimi, fiskepostej og krebsdyrpostej; kogte krebsdyr og bløddyr. Desuden er den samlede maksimalgrænseværdi for benzoesyre - benzoater (E 210 - 213) i kogte krebsdyr og bløddyr 1 000 mg/kg.
(5)
Disse maksimalgrænseværdier for kogte rejer i saltlage med en pH på mellem 5,6 og 5,7 burde være tilstrækkelige til at hindre væksten af Listeria monocytogenes ved en nedkølingstemperatur mellem 5 og 8 °C. Dog kan små ændringer i konserveringsforholdene resultere i vækst af Listeria monocytogenes. På Danmarks Tekniske Universitet har man udviklet en matematisk forudsigelsesmetode til bestemmelse af det nødvendige indhold af benzoesyre - benzoater (E 210 - 213) (3). Ifølge denne model er et niveau på 1 000 mg/kg af E 210 - 213 ikke tilstrækkeligt til at forhindre vækst af Listeria monocytogenes i rejer i saltlage med en pH på 5,8. Både modellen og flere test viser, at for at forhindre vækst af Listeria monocytogenes i disse rejer er den optimale kombination af benzoesyre - benzoater (E 210 - 213) og sorbinsyre - sorbater (E 200 - 203) henholdsvis 1 500 mg/kg og 500 mg/kg.
(6)
Den Europæiske Fødevaresikkerhedsautoritet (i det følgende benævnt »autoriteten«) konkluderede i sin rapport om tendenser inden for og kilder til zoonoser, zoonotiske agenter og fødevarebårne udbrud i 2012 (4) (Trends and sources of zoonoses, zoonotic agents and food-borne outbreaks in 2012), at antallet af listeriatilfælde hos mennesker var steget svagt i forhold til 2011, og at der blev indberettet i alt 1 642 bekræftede tilfælde hos mennesker i 2012. I perioden 2008-2012 blev der i Unionen observeret en langsom, men statistisk signifikant stigning i antallet af tilfælde og desuden et årstidsbestemt mønster. Ligesom i tidligere år blev der rapporteret en høj dødelighed blandt de smittede (17,8 %). I 2012 indberettede 18 medlemsstater i alt 198 dødsfald, der skyldtes listeriose, og dette var det højeste antal, der var blevet indberettet siden 2006. Der blev i sjældne tilfælde fundet Listeria monocytogenes i mængder, som overskred den lovbestemte sikkerhedsgrænse for spiseklare fødevarer på detailsalgssteder. Prøver med for højt indhold af Listeria monocytogenes blev oftest fundet i fiskevarer.
(7)
I Kommissionens rapport om indtagelse af tilsætningsstoffer i levnedsmidler i Den Europæiske Union (5) blev det konkluderet, at eksponeringen for benzoesyre - benzoater kunne være på op til 96 % af det acceptable daglige indtag (ADI) for små børn og 84 % for voksne baseret på brugen ved maksimalgrænseværdierne. På det tidspunkt blev det maksimale indhold af sorbinsyre - sorbater kombineret med benzoesyre - benzoater i kogte rejer fastsat til 2 000 mg/kg. Denne grænseværdi blev ændret ved Europa-Parlamentets og Rådets direktiv 2006/52/EF (6) da denne bemyndigelse blev udvidet til at gælde alle kogte krebsdyr og bløddyr, dog med en maksimalgrænseværdi for benzoesyre - benzoater på 1 000 mg/kg. Det forventes derfor ikke, at forhøjelsen af denne grænse til 1 500 mg/kg udelukkende for kogte rejer i lage vil medføre yderligere eksponering, som kan være sundhedsskadelig.
(8)
I henhold til artikel 3, stk. 2, i forordning (EF) nr. 1331/2008 skal Kommissionen indhente en udtalelse fra autoriteten, inden den opdaterer EU-listen over fødevaretilsætningsstoffer i bilag II til forordning (EF) nr. 1333/2008, medmindre den pågældende opdatering ikke kan påvirke menneskers sundhed. Eftersom godkendelsen til at anvende benzoesyre - benzoater (E 210 - 213) i kogte rejer i saltlage er en opdatering af den nævnte liste, der ikke kan påvirke menneskers sundhed, er det ikke nødvendigt at anmode om en udtalelse fra autoriteten.
(9)
Bilag II til forordning (EF) nr. 1333/2008 bør derfor ændres i overensstemmelse hermed.
(10)
Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder -
VEDTAGET DENNE FORORDNING:
Artikel 1
Bilag II til forordning (EF) nr. 1333/2008 ændres som angivet i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den finder anvendelse fra datoen for sin ikrafttræden.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 31. marts 2015.

Labels: 0
3
17
6